Prof. MUDr. **Eva Grey**, PhD. MHA, rod. Hlaváčová (\* 26. december 1968, Piešťany) je slovenská lekárka, univerzitná pedagogička a konzervatívna politička. Vo svojej praxi sa zameriava na prepájanie sociálnej práce a medicíny a na bioetiku.

Životopis
---------

Eva Grey sa narodila v roku 1968 v Piešťanoch ako Eva Hlaváčová. Je dcérou politického väzňa z čias komunistického režimu v ČSR. Greyovej otec Teodor Hlaváč bol jadrový fyzik, neskôr informatik, jej matka je poľnohospodárska inžinierka a knihovedkyňa, pracovníčka v SAV. Má tri sestry. Na strednú školu chodila na Gymnázium Grösslingová (GAMČA). Následne vyštudovala medicínu na Lekárskej fakulte Univerzity Komenského v Bratislave. Neskôr vyštudovala aj zdravotnícky manažment.

Ako lekárka začala pôsobiť v Národnom onkologickom ústave. Neskôr po návrate z materskej dovolenky sa rozhodla, najprv iba dočasne, venovať sociálnej práci a jej prepájaniu s medicínou a ošetrovateľstvom. Učila na Fakulte zdravotníctva a sociálnej práce Trnavskej univerzity v Trnave. V roku 2005 bola prezidentom vymenovaná za profesorku v odbore sociálna práca. V súčasnosti pôsobí ako profesorka na Vysokej škole zdravotníctva a sociálnej práce sv. Alžbety. Na škole pôsobila v roku 2016 tiež ako prorektorka pre zahraničné vzťahy. V praxi sa venuje problematike etiky, zdravotníctva a sociálnej práce. Ako vládna delegátka zastupovala Slovensko na medzinárodných konferenciách OSN v New Yorku a Pekingu.

Grey je tiež aktívna v hnutí na ochranu života. Spolupracuje s poradňou Alexis pre tehotné ženy. Spolupracovala s Alianciou za rodinu a bola tiež členkou petičného výboru Referenda na ochranu rodiny z februára 2015.

### Politická kariéra

V januári 2020 Grey povedala, že členkou strany KDH je asi 15 rokov. So stranou spolupracovala už v rámci Kresťanskodemokratického zväzu žien. Do strany vstúpila, keďže chcela zmeniť veci v komunálnej politike. 
V rokoch 2010-2014 Grey pôsobila ako poslankyňa miestneho zastupiteľstva v Karlovej Vsi za KDH. V roku 2016 bola zvolená za členku predsedníctva KDH. Za KDH kandidovala do parlamentu vo voľbách v roku 2016 z 18. miesta, strana s výsledkom 4,94 % hlasov skončila pod hranicou na vstup do parlamentu. Pred prezidentskými voľbami v marci 2019 podporila Františka Mikloška. V parlamentných voľbách vo februári 2020 kandidovala za KDH zo 6. miesta. Pred voľbami Grey odmietla, že by sa KDH liberalizovalo, je to podľa stanov naďalej kresťanskodemokratická strana.

Ocenenia
--------

V roku 2015 získala ocenenie Slovenka roka v kategórii *Vzdelávanie a výchova mladých talentov*.

Osobný život
------------

Grey sa v roku 1994 vydala za Toma Graessle Greya. Jej muž prišiel do ČSFR na začiatku 90. rokov 20. storočia a pôsobil ako poradca Jána Čarnogurského počas jeho vlády. Žijú v Bratislave, majú štyri deti.

Referencie
----------

1. 1 2 3 4  GEHREROVÁ, Ria. Tvár referenda a kandidátka KDH: Je to mýtus, že sa naša strana liberalizuje. *Denník N* (Bratislava: N Press), 2020-01-22. Dostupné online [cit. 2020-02-18]. ISSN 1339-844X.
2. 1 2  GREY, Eva. Keby kresťania volili Františka Mikloška, mohli by sme mať dobrého prezidenta.. *blog.postoj.sk* (Bratislava: Postoj Media), 2019-03-01. Dostupné online [cit. 2020-02-18].
3. 1 2 3   *Som divoká karta KDH, priznáva Eva Grey. Prečo sa Slovenka roka 2015 rozhodla pre politiku?* [online]. parlamentnelisty.sk, [cit. 2020-02-18]. Dostupné online.
4. 1 2   *Eva Grey – Osobná stránka* [online]. evagrey.sk, [cit. 2020-02-18]. Dostupné online. Archivované 2020-08-14 z originálu.
5. 1 2   *Prof. MUDr. Eva Grey, PhD.: Mojou úlohou je pomáhať ženám* [online]. 40dnizazivot.sk, [cit. 2020-02-18]. Dostupné online.
6. ↑   *Vymenovanie vysokoškolských profesorov* [online]. Bratislava: Kancelária prezidenta SR, [cit. 2020-02-18]. Dostupné online.
7. ↑  Ladislav Bariak ml.. Koho voliť? Aliancia za rodinu ukáže prstom na vyvolených. *Aktuality.sk* (Bratislava: Ringier Axel Springer Slovakia), 2015-10-29. Dostupné online [cit. 2020-02-18].
8. ↑  SU SR 2019. *Všeobecné informácie* [online]. volbysr.sk, [cit. 2020-02-18]. Dostupné online. Archivované 2019-12-18 z originálu.
9. ↑   Slovenka roka 2015: Poznáme mená víťaziek!. *Slovenka* (Bratislava: STAR Production), 2015-05-24. Dostupné online [cit. 2020-02-18]. Archivované 2020-02-18 z originálu.